দুর্ঘটনার দু’দিন পরেও বাগে এল না বিষ্ণুপুরের বিক্ষোভ। এমনকী, ঘাতক গাড়ির চালকের গ্রেফতারির পরেও।
মঙ্গলবার গাছের গুঁড়ি ফেলে রাস্তা অবরোধ করা হয়েছিল। বুধবার সকাল থেকেই ফের অবরোধ শুরু হয় বাখরাহাটের রসপুঞ্জে। বনগ্রাম এলাকা পেরিয়ে রসপুঞ্জ নতুন মোড় থেকে প্রায় দু’কিলোমিটার রাস্তা জুড়ে ফেলে রাখা হয় অজস্র গাছের গুঁড়ির কাটা অংশ। রাস্তার দীর্ঘ অংশ জুড়ে একাধিক জায়গায় ছিল বাঁশের ব্যারিকেড। দুর্ঘটনাস্থল রসপুঞ্জ স্কুলের কাছেই রাস্তা কেটে দেওয়া হয়। এরপর দুপুর গড়াতেই জনতার রোষ গিয়ে পড়ে পুলিশ ফাঁড়ির উপরে। প্রথমে ফাঁড়ির সামনে বাজেয়াপ্ত করা ৫-৬টি মোটরবাইক রাস্তার উপরে এনে আগুন লাগিয়ে দেওয়া হয়। পরে পুলিশ ফাঁড়ির ভিতরেও আগুন লাগিয়ে দেওয়া হয়। যদিও গ্রামবাসীদের একাংশই সেই আগুন নেভান।
ইতিমধ্যে ঘাতক গাড়ির চালক শেখ সামসুল ওরফে শেখ কালুকে সরিষাহাট এলাকা থেকে গ্রেফতার করে পুলিশ। এদিন তাকে আলিপুর আদালতে তোলা হলে বিচারক ২৫ জানুয়ারি পর্যন্ত পুলিশি হেফাজতে রাখার নির্দেশ দেন। কালুর গ্রেফতারির খবর পেয়েও গ্রামবাসীদের ক্ষোভ প্রশমিত হয়নি। এলাকাবাসীর অভিযোগ, সোমবারের দুর্ঘটনার পর কোনও নেতা বা মন্ত্রী এলাকায় আসেননি। এক অবরোধকারীর প্রশ্ন, ‘‘স্থানীয় বিধায়ক দিলীপ মণ্ডল শৌচালয় উদ্বোধনে আসতে পারেন, আর এত বড় ঘটনার পর তাঁর একবার আসার কথা মনে হল না?’’
দিলীপকে এ বিষয়ে প্রশ্ন করা হলে তিনি স্পষ্ট জানিয়ে দেন, অচলাবস্থা চললে তিনি আসবেন না। তাঁর বক্তব্য, ‘‘ওরা মারামারি করবে আর আমাকে সেখানে যেতে হবে?’’ এলাকার অচলাবস্থা প্রসঙ্গে তিনি বলেন, ‘‘আইনশৃঙ্খলা নিয়ে জেলাশাসকের সঙ্গে কথা বলেছি। আলোচনার মাধ্যমে এলাকায় শান্তি ফেরানোর চেষ্টা করা হচ্ছে।’’
বাসিন্দাদের আরও অভিযোগ, মঙ্গলবার রাতে পুলিশ নিরীহ গ্রামবাসীদের লক্ষ্য করে রবার বুলেট চালিয়েছে। যদিও রাতে পুলিশি অভিযান চললেও এদিন সকাল থেকে রসপুঞ্জে দেখা যায়নি পুলিশকে। দক্ষিণ ২৪ পরগনা পুলিশের তরফে অবশ্য কোনও বিষয়েই প্রতিক্রিয়া মেলেনি।